b'\n_START_ARTICLE_\nBud\xc4\x83i, Ia\xc8\x99i\n_START_SECTION_\nA\xc8\x99ezare \xc8\x99i vecini\n_START_PARAGRAPH_\nLocalitatea Bud\xc4\x83i este situat\xc4\x83 \xc3\xaen partea de nord \xe2\x80\x93 est a \xc8\x9b\xc4\x83rii \xc8\x99i este traversat\xc4\x83 de paralela de 47\xc2\xb013\xe2\x80\xb2 latitudine nordic\xc4\x83 \xc8\x99i meridianul de 27\xc2\xb013\xe2\x80\xb2 longitudine estic\xc4\x83. Ea face parte din ora\xc8\x99ul Podu Iloaiei, \xc3\xaenvecin\xc3\xa2ndu-se la est cu localitatea sa principal\xc4\x83; la nord se afl\xc4\x83 limita ora\xc8\x99ului cu comuna Erbiceni, iar la nord-vest cea cu comuna B\xc4\x83l\xc8\x9ba\xc8\x9bi. Spre sud, se afl\xc4\x83 satul Cosi\xc8\x9beni component al ora\xc8\x99ului; \xc8\x99i la sud-vest, limita ora\xc8\x99ului cu comuna Lungani._NEWLINE_Din punct de vedere geografic, se afl\xc4\x83 la est de Carpa\xc8\x9bii Orientali, \xc3\xaen Podi\xc8\x99ul Moldovei, mai exact \xc3\xaen Depresiunea Jijia \xe2\x80\x93 Bahlui, \xc3\xaentre r\xc3\xa2ul Bahlui, la nord \xc8\x99i p\xc3\xa2r\xc3\xa2ul Bahluie\xc8\x9b la sud._NEWLINE_Localitatea se afl\xc4\x83 pe fostul Drum Mare, care face leg\xc4\x83tura \xc3\xaentre Ia\xc8\x99i \xc8\x99i T\xc3\xa2rgu Frumos, leg\xc4\x83tur\xc4\x83 rutier\xc4\x83 asigurat\xc4\x83 ast\xc4\x83zi de \xc8\x99oseaua na\xc8\x9bional\xc4\x83 DN28.\n_START_SECTION_\nRelieful\n_START_PARAGRAPH_\nLocalitatea Bud\xc4\x83i are un relief variat, fiind a\xc5\x9fezat\xc4\x83 \xc3\xaen Podi\xc5\x9ful Moldovei, mai exact \xc3\xaen partea central \xe2\x80\x93 sudic\xc4\x83 a C\xc3\xa2mpiei Moldovei, \xc3\xaen Depresiunea Jijia \xe2\x80\x93 Bahlui. C\xc3\xa2mpia Moldovei este \xc3\xaenconjurat\xc4\x83 de alte regiuni mult mai \xc3\xaenalte spre sud \xc5\x9fi vest (Podi\xc5\x9ful Central Moldovenesc \xc5\x9fi Podi\xc5\x9ful Sucevei), ceea ce \xc3\xaei confer\xc4\x83 un caracter de vast\xc4\x83 depresiune ce se continu\xc4\x83 \xc5\x9fi dincolo de Prut._NEWLINE_Mai exact, Bud\xc4\x83iul este a\xc5\x9fezat pe o teras\xc4\x83 din st\xc3\xa2nga p\xc3\xa2r\xc3\xa2ului Bahluie\xc5\xa3 \xc5\x9fi a lacului artificial. \xc3\x8en partea de nord se afl\xc4\x83 dealul Bud\xc4\x83iul lui Ra\xc5\xa3\xc4\x83 sau dealul Ra\xc5\xa3a, cu o altitudine de peste 160 m. Din localitatea Bud\xc4\x83i izvor\xc4\x83\xc5\x9fte p\xc3\xa2r\xc3\xa2ul cu acela\xc5\x9fi nume, care se vars\xc4\x83 \xc3\xaen st\xc3\xa2nga p\xc3\xa2r\xc3\xa2ului Bahluie\xc5\xa3._NEWLINE_Orientarea r\xc3\xa2ului Bahlui \xc5\x9fi a p\xc3\xa2r\xc3\xa2ului Bahluie\xc5\xa3 este transversal\xc4\x83 \xc3\xaen raport cu orientarea general\xc4\x83 a straturilor geologice, conduc\xc3\xa2nd la o asimetrie a profilului transversal. Astfel, versantul nordic al acestor dou\xc4\x83 cursuri de ap\xc4\x83_NEWLINE_prezint\xc4\x83 o \xc3\xaenclina\xc5\xa3ie conform\xc4\x83 cu \xc3\xaenclinarea straturilor structurale, cobor\xc3\xa2nd \xc3\xaen mai multe niveluri de teras\xc4\x83 racordate prin pante domoale. Versantul sudic este orientat contrar \xc3\xaenclin\xc4\x83rii straturilor, mai abrupt \xc5\x9fi afectat de procese de degradare a solului, av\xc3\xa2nd un aspect de cuest\xc4\x83._NEWLINE_Pe teritoriul localit\xc4\x83\xc5\xa3ii se afl\xc4\x83, ca principale forma\xc5\xa3iuni geografice, \xc5\x9eesul Bahluie\xc5\xa3ului, terasele Bahluie\xc5\xa3ului, \xc5\x9eesul Bahluiului, terasele Bahluiului \xc5\x9fi cuestele. _NEWLINE_Relieful satului ofer\xc4\x83 terenuri de platou bune pentru agricultur\xc4\x83, c\xc4\x83i de comunica\xc5\xa3ie \xc5\x9fi a\xc5\x9fez\xc4\x83ri, dar \xc5\x9fi zone de versan\xc5\xa3i cu pante accentuate \xc5\x9fi cu degrad\xc4\x83ri care necesit\xc4\x83 lucr\xc4\x83ri de \xc3\xaembun\xc4\x83t\xc4\x83\xc5\xa3iri funciare.\n_START_SECTION_\nClima\n_START_PARAGRAPH_\nClima are un caracter continental de nuan\xc5\xa3\xc4\x83 excesiv\xc4\x83, caracterizat prin veri c\xc4\x83lduroase \xc5\x9fi secetoase \xc5\x9fi ierni geroase cu viscole._NEWLINE_Temperatura medie anual\xc4\x83 este cuprins\xc4\x83 \xc3\xaentre 9\xe2\x81\xb0C \xc5\x9fi 10\xe2\x81\xb0C, av\xc3\xa2nd un maxim \xc3\xaen luna ianuarie de sub 4\xe2\x81\xb0C. Aceste valori dau amplitudine termic\xc4\x83 anual\xc4\x83 de peste 25\xe2\x81\xb0C, ceea ce demonstreaz\xc4\x83 existen\xc5\xa3a unui continentalism foarte accentuat. Acela\xc5\x9fi caracter puternic continental este dat \xc5\x9fi de valorile temperaturilor extreme, maximele absolute_NEWLINE_dep\xc4\x83\xc5\x9find +38\xe2\x81\xb0C, iar temperaturile minime ajung\xc3\xa2nd \xc5\x9fi p\xc3\xa2n\xc4\x83 la -36\xe2\x81\xb0C, chiar -38\xe2\x81\xb0C._NEWLINE_Precipita\xc5\xa3iile sunt relativ reduse, valoarea medie anual\xc4\x83 fiind \xc3\xaentre 450 ml \xe2\x80\x93 500 ml/m\xc2\xb2 \xc5\x9fi au un caracter neuniform, cele mai mari cantit\xc4\x83\xc5\xa3i c\xc4\x83z\xc3\xa2nd \xc3\xaen luna iunie (60 \xe2\x80\x93 70 ml/m\xc2\xb2, \xc3\xaen medie), iar cele mai mici \xc3\xaen_NEWLINE_lunile februarie \xe2\x80\x93 martie (20 \xe2\x80\x93 25 ml/m\xc2\xb2, \xc3\xaen medie)._NEWLINE_V\xc3\xa2nturile sunt neregulate, b\xc4\x83t\xc3\xa2nd frecvent dinspre_NEWLINE_nord-vest, nord, sud-est \xc5\x9fi vest. Uneori sufl\xc4\x83 criv\xc4\x83\xc5\xa3ul, mai ales iarna, cu viteze ce ating 30 \xe2\x80\x93 35 m/sec., aduc\xc3\xa2nd z\xc4\x83pad\xc4\x83, furtuni de z\xc4\x83pad\xc4\x83 \xc5\x9fi ger, \xc5\x9fi sporadic_NEWLINE_vara, aduc\xc3\xa2nd un aer fierbinte \xc5\x9fi uscat din r\xc4\x83s\xc4\x83rit.\n_START_SECTION_\nHidrografia \xc8\x99i solurile\n_START_PARAGRAPH_\nRe\xc5\xa3eaua hidrografic\xc4\x83 din zon\xc4\x83 este alc\xc4\x83tuit\xc4\x83 din r\xc3\xa2ul Bahlui, p\xc3\xa2r\xc3\xa2ul Bahluie\xc5\xa3 \xc5\x9fi p\xc3\xa2r\xc3\xa2ul Bud\xc4\x83i. Regimul hidrografic al acestor cursuri de ap\xc4\x83 se caracterizeaz\xc4\x83 prin varia\xc5\xa3ii ale nivelelor \xc5\x9fi debitelor, cu cre\xc5\x9fteri ale acestora prim\xc4\x83vara \xc5\x9fi vara \xc5\x9fi cu scurgeri minime toamna \xc5\x9fi iarna._NEWLINE_Cea mai important\xc4\x83 acumulare de ap\xc4\x83 de pe teritoriul localit\xc4\x83\xc5\xa3ii Bud\xc4\x83i o reprezint\xc4\x83 lacul artificial construit \xc3\xaen anul 1965 pe cursul p\xc3\xa2r\xc3\xa2ului Bahluie\xc5\xa3, la 2,5 Km \xc3\xaen amonte de confluen\xc5\xa3a cu r\xc3\xa2ul Bahlui (pe locul vechiului iaz Bud\xc4\x83i.(\xe2\x80\x9dBud\xc4\x83iu \xe2\x80\x93 iezi\xc5\x9for l\xc3\xa2ng\xc4\x83 satul Bud\xc4\x83iu, comuna S\xc3\xa2rca, plasa C\xc3\xa2rlig\xc4\x83tura, format de p\xc3\xa2r\xc3\xa2ul Bud\xc4\x83iu\xe2\x80\x9d), cu scopul de a scoate de sub efectul inunda\xc5\xa3iilor ora\xc5\x9ful Ia\xc5\x9fi \xc5\x9fi zona industrial\xc4\x83_NEWLINE_a acestuia. Lacul are \xc5\x9fi scop piscicol, dar asigur\xc4\x83 \xc5\x9fi necesarul de ap\xc4\x83 pentru irigarea culturilor agricole din zon\xc4\x83._NEWLINE_Zona satului Bud\xc4\x83i este bogat\xc4\x83 \xc3\xaen ape subterane, care sunt puse \xc3\xaen eviden\xc5\xa3\xc4\x83 de apari\xc5\xa3ia unor izvoare. De altfel, \xc5\x9fi denumirea de Bud\xc4\x83i este dat\xc4\x83 dup\xc4\x83 f\xc3\xa2nt\xc3\xa2na Bud\xc4\x83i (Cf. Constantin Todi, fost professor de istorie la \xc5\x9ecoala \xe2\x80\x9dAl. I. Cuza\xe2\x80\x9d, Podu_NEWLINE_Iloaiei, \xc3\xaen Monografia comunei Podu Iloaiei, jude\xc5\xa3ul Ia\xc5\x9fi.. Credem, totu\xc5\x9fi, c\xc4\x83 denumirea satului vine de la una dintre \xc3\xaendeletnicirile de baz\xc4\x83 ale localnicilor, \xc5\x9fi anume butn\xc4\x83ritul, producerea de butoaie.) din Valea Chisarului, locul unde s-au a\xc5\x9fezat \xc3\xaent\xc3\xa2i temeliile satului._NEWLINE_Solurile caracteristice din teritoriu sunt reprezentate de cernoziomuri formate pe terasele Bahluiului \xc5\x9fi pe \xc3\xaen\xc4\x83l\xc5\xa3imile sub form\xc4\x83 de platouri colinare din partea superioar\xc4\x83 a coastei Bahluie\xc5\xa3 \xe2\x80\x93 Bahlui. Pe versan\xc5\xa3ii cu pante accentuate apar soluri degradate \xc3\xaen anumite propor\xc5\xa3ii.\n_START_SECTION_\nVegeta\xc8\x9bia \xc8\x99i fauna\n_START_PARAGRAPH_\nPe solurile din teritoriul localit\xc4\x83\xc5\xa3ii se dezvolt\xc4\x83 o vegeta\xc5\xa3ie reprezentat\xc4\x83 prin paji\xc5\x9fti de silvo \xe2\x80\x93 step\xc4\x83 \xc5\x9fi p\xc4\x83duri. P\xc4\x83durile, ca resurse naturale, sunt formate din gorun \xc5\x9fi fag. _NEWLINE_Pe paji\xc5\x9ftile existente se \xc3\xaent\xc3\xa2lnesc plante ca: golom\xc4\x83\xc5\xa3ul, iarba c\xc3\xa2mpului, pir, coada vulpii, rogosuri, trifoi ro\xc5\x9fu, trifoi alb, mu\xc5\x9fe\xc5\xa3el \xc5\x9fi multe alte specii. \xc3\x8en unele b\xc4\x83l\xc5\xa3i apare stuful \xc5\x9fi papura. \xc3\x8en sectoarele cu s\xc4\x83r\xc4\x83tur\xc4\x83 cresc iarba de s\xc4\x83r\xc4\x83tur\xc4\x83 \xc5\x9fi p\xc4\x83iu\xc5\x9fca. Pe izlazuri cresc buruienile cu spini \xc5\x9fi buruieni\xc5\x9ful cu scai m\xc4\x83g\xc4\x83resc._NEWLINE_Vegeta\xc5\xa3ia lemnoas\xc4\x83 este reprezentat\xc4\x83 de specii de salc\xc3\xa2m, pin, molid, porumbar, plop \xc5\x9fi salcie._NEWLINE_Fauna este caracteristic\xc4\x83 silvo \xe2\x80\x93 stepei, fiind reprezentat\xc4\x83 de roz\xc4\x83toare_NEWLINE_ca pop\xc3\xa2nd\xc4\x83ul, h\xc3\xa2rciogul, \xc5\x9foarecele de c\xc3\xa2mp \xc5\x9fi iepurele de c\xc3\xa2mp. Sporadic se mai \xc3\xaent\xc3\xa2lnesc \xc5\x9fi alte specii de animale, cum ar fi mistre\xc5\xa3ul, vulpea, c\xc3\xa2rti\xc5\xa3a \xc5\x9fi c\xc4\x83prioara. P\xc4\x83s\xc4\x83rile sunt reprezentate de pesc\xc4\x83ru\xc5\x9ful alb, fazanul, vrabia, cioc\xc4\x83nitoarea, graurul, \xc5\xa3arca, sticletele, cucu, \xc5\x9foimul, bufni\xc5\xa3a \xc5\x9fi pup\xc4\x83za._NEWLINE_\xc3\x8en concluzie, satul Bud\xc4\x83i, cu un relief variat, este str\xc4\x83b\xc4\x83tut de dou\xc4\x83 cursuri de ap\xc4\x83 mai importante, \xc5\x9fi anume p\xc3\xa2r\xc3\xa2ul Bahluie\xc5\xa3 \xc5\x9fi r\xc3\xa2ul Bahlui, av\xc3\xa2nd o faun\xc4\x83 \xc5\x9fi o vegeta\xc5\xa3ie specifice zonelor de silvo \xe2\x80\x93 step\xc4\x83.\n_START_SECTION_\n\xc3\x8enceputurile comunit\xc4\x83\xc8\x9bii\n_START_PARAGRAPH_\nTeritoriul actualului sat Bud\xc4\x83i (\xc3\xaen prezent cartier al ora\xc8\x99ului Podu Iloaiei) a fost locuit din cele mai vechi timpuri. \xc3\x8en jurul s\xc4\x83u au fost descoperite resturi de cultur\xc4\x83 material\xc4\x83 (ceramic\xc4\x83 de tip Cucuteni \xc8\x99i din perioada migra\xc8\x9biilor) dat\xc3\xa2nd din secolele II, III, IV d. Hr._NEWLINE_Nu exist\xc4\x83 dovezi din care s\xc4\x83 rezulte o continuitate a acelor popula\xc8\x9bii, mai ales c\xc4\x83 acest teritoriu a fost b\xc3\xa2ntuit de diferite triburi migratoare, \xc3\xaencep\xc3\xa2nd cu go\xc8\x9bii (sec. II d.Hr.), gepizii (sec. III \xe2\x80\x93 IV)(Dup\xc4\x83 invazia hunilor (375 - 453), gepizii, \xc3\xaempreun\xc4\x83 cu ostrogo\xc8\x9bii, au devenit vasali \xc8\x99i mercenari \xc3\xaen oastea lui Attila. Dup\xc4\x83 moartea acestuia, gepizii s-au revoltat \xc3\xaempotriva fo\xc8\x99tilor st\xc4\x83p\xc3\xa2ni, hunii, sl\xc4\x83bi\xc8\x9bi de \xc3\xaenfr\xc3\xa2ngerile suferite \xc3\xaen ultimele raiduri de prad\xc4\x83 \xc8\x99i jaf prin Europa. \xc3\x8enving\xc4\x83tori \xc3\xaen 454 asupra resturilor hunice \xc3\xaen b\xc4\x83t\xc4\x83lia de la Nedao, gepizii au_NEWLINE_luat \xc3\xaen st\xc4\x83p\xc3\xa2nire partea de est a Pannoniei (C\xc3\xa2mpia Tisei) \xc8\x99i vestul Daciei postromane.), hunii (sec. IV \xe2\x80\x93 V),slavii (sec. VI), pecenegii (sec. X \xe2\x80\x93 XI),cumanii (sec. XI \xe2\x80\x93 XII)(Invazia t\xc4\x83tarilor i-a silit pe cumani s\xc4\x83 se retrag\xc4\x83, o parte peste Dun\xc4\x83re, iar o alta \xc3\xaen Ungaria, unde regele B\xc3\xa9la al IV-lea, i-a colonizat l\xc3\xa2ng\xc4\x83 Tisa (1239). Risipit \xc3\xaen toate direc\xc8\x9biile, \xc3\xaen scurt timp poporul cuman a disp\xc4\x83rut. O mare parte dintre cumanii din Ungaria s-au re\xc3\xaentors dup\xc4\x83 1290 (anul mor\xc8\x9bii \xe2\x80\x9ementorului\xe2\x80\x9d_NEWLINE_lor, regele Ungariei Ladislau \xe2\x80\x9eCumanul\xe2\x80\x9d) \xc3\xaen nordul M\xc4\x83rii Negre unde s-au contopit cu popula\xc8\x9bia turcic\xc4\x83 (t\xc4\x83tar\xc4\x83) din hanatul mongol Hoarda de Aur. \xc3\x8en toponimia Moldovei \xc8\x99i Munteniei, dar \xc8\x99i a Transilvaniei de Sud, au r\xc4\x83mas multe locuri care p\xc4\x83streaz\xc4\x83 denumiri cum ar fi\xc2\xa0: Comani, Comana, Comanca, Com\xc4\x83ne\xc8\x99ti, Teleorman, Caracal, Horez, D\xc4\x83rm\xc4\x83ne\xc8\x99ti, Cozia, Ozun etc., dar \xc8\x99i numele personal ori de familie Coman, Comaniciu, Com\xc4\x83neci.) \xc8\x99i t\xc4\x83tarii (sec. XIII). O dovad\xc4\x83 de natur\xc4\x83 lingvistic\xc4\x83 a trecerii prin aceste teritorii a popula\xc8\x9biilor migratoare este hidronimul Bahlui, care \xc3\xaen limba cumanilor ar fi \xc3\xaensemnat \xe2\x80\x9dp\xc3\xa2r\xc3\xa2u_NEWLINE_mocirlos\xe2\x80\x9d(Semnifica\xc8\x9bie: probabil rom. \xe2\x80\x99balhui\xe2\x80\x99,\xe2\x80\x99balt\xc4\x83, mla\xc8\x99tin\xc4\x83\xe2\x80\x99 cunoscut mai ales \xc3\xaen Muntenia, \xc3\xaen zona montan\xc4\x83 a Buz\xc4\x83ului \xe2\x80\x99balhoi\xe2\x80\x99,\xe2\x80\x99noroi\xe2\x80\x99, etimologie: din rom. \xe2\x80\x99bahn\xc4\x83\xe2\x80\x99 de origine nord slav., cu derivat verbal\xc2\xa0\xe2\x80\x99a b\xc3\xa2hni, b\xc3\xa2hli\xe2\x80\x99,\xe2\x80\x99a mirosi ur\xc3\xa2t, a se strica \xe2\x80\x93 cu referire la ape\xe2\x80\x99 din care s-a format apoi substantivul, sau poate adjectivul\xc2\xa0\xe2\x80\x99balhui\xe2\x80\x99 similar fonetic altor entopice cu sensul \xe2\x80\x99balt\xc4\x83\xe2\x80\x99 \xc8\x99i anume \xe2\x80\x99b\xc3\xa2lc\xe2\x80\x99,\xe2\x80\x99b\xc3\xa2lhac\xe2\x80\x99, alternan\xc8\x9ba \xe2\x80\x99lh\xe2\x80\x99/\xe2\x80\x99hl\xe2\x80\x99 la fel ca \xc3\xaen \xe2\x80\x99sihl\xc4\x83\xe2\x80\x99/\xe2\x80\x99silh\xc4\x83\xe2\x80\x99 \xc3\x8en general hidronimele cu sufixul \xe2\x80\x98-ui\xe2\x80\x99 sunt_NEWLINE_considerate de origine turcic\xc4\x83.). _NEWLINE_Posibil ca, din cauza n\xc4\x83v\xc4\x83lirii repetate a_NEWLINE_popoarelor migratoare, a\xc8\x99ezarea s\xc4\x83 fi fost mult timp nelocuit\xc4\x83, \xc3\xaens\xc4\x83 \xc3\xaen\xc2\xa0 lipsa unor dovezi istorice \xc3\xaen acest sens,_NEWLINE_aceast\xc4\x83 afirma\xc8\x9bie r\xc4\x83m\xc3\xa2ne doar la nivelul de presupunere._NEWLINE_Prima atestare documentar\xc4\x83 a acestei a\xc8\x99ez\xc4\x83ri o_NEWLINE_avem din timpul lui \xc8\x98tefan cel Mare, despre care Matei de Murano, medicul vene\xc8\x9bian ce l-a \xc3\xaengrijit pe_NEWLINE_voievod, scria la 7 decembrie 1502 c\xc4\x83 \xe2\x80\x9eeste un om foarte \xc3\xaen\xc8\x9belept,, vrednic de mult\xc4\x83 laud\xc4\x83 \xc8\x99i iubit mult de supu\xc8\x99i,fiindc\xc4\x83 este \xc3\xaendur\xc4\x83tor \xc8\x99i drept, foarte veghetor \xc8\x99i darnic, bine \xc3\xaenc\xc4\x83_NEWLINE_(prosperoso de la persona) pentru v\xc3\xa2rsta lui, de nu l-ar fi ap\xc4\x83sat aceast\xc4\x83 boal\xc4\x83. Turcii au mare fric\xc4\x83 de acest Domn.\xe2\x80\x9d_NEWLINE_Acela\xc8\x99i medic scria despre moldoveni c\xc4\x83 \xe2\x80\x9esunt oameni viteji (valenti homini) \xc8\x99i oameni de fapte (homini de fatti), nu de fraze \xc8\x99i nu de stat pe saltea (so li pimazi), ci \xc3\xaen r\xc4\x83zboiu\xe2\x80\x9d, iar \xc8\x9bara locuit\xc4\x83 de ace\xc8\x99tia \xe2\x80\x9eeste roditoare \xc8\x99i foarte pl\xc4\x83cut\xc4\x83 \xc8\x99i bine a\xc8\x99ezat\xc4\x83, bogat\xc4\x83 \xc3\xaen animale \xc8\x99i \xc3\xaen toate roadele. Gr\xc3\xa2ul se seam\xc4\x83n\xc4\x83 \xc3\xaen aprilie \xc8\x99i mai \xc8\x99i se adun\xc4\x83 \xc3\xaen august \xc8\x99i septembrie. Vinurile sunt ca \xc3\xaen Friul, p\xc4\x83\xc8\x99unile perfecte \xc8\x99i ar putea s\xc4\x83 hr\xc4\x83neasc\xc4\x83 peste 100.000 de cai.\xe2\x80\x9d_NEWLINE_La 12 septembrie 1468 (6976) la Suceava, printr-un hrisov domnesc, \xc8\x98tefan cel Mare confirm\xc4\x83 lui Fr\xc3\xa2ncu, Trifu, Ivan \xc8\x99i Isaiia st\xc4\x83p\xc3\xa2nirea peste satul lor de ba\xc8\x99tin\xc4\x83 Fr\xc3\xa2nce\xc8\x99tii la C\xc3\xa2rlig\xc4\x83tur\xc4\x83, cu moara \xc8\x99i seli\xc8\x99telece se \xc8\x9bineau de ea, \xe2\x80\x9es\xc4\x83 le fie lor (...) uric \xc8\x99i cu tot venitul lor.\xe2\x80\x9d'